**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov (ďalej len „návrh zákona“) v súlade s Programovým vyhlásením vlády Slovenskej republiky na roky 2021 až 2024, v ktorom sa vláda Slovenskej republiky zaviazala pokračovať v humanizácii a zmierňovaní obmedzení osôb vo výkone väzby a vo výkone trestu odňatia slobody v kontexte odporúčaní vnútroštátnych a medzinárodných inštitúcií, s osobitným dôrazom na vzdelávanie a posilňovanie pozitívnych sociálnych väzieb prostredníctvom zvyšovania dostupnosti foriem kontaktu väznených osôb s rodinou.

K predkladanému návrhu zákona bola v rámci rezortu spravodlivosti zriadená odborná komisia pozostávajúca z nominantov príslušného ministersta, Zboru väzenskej a justičnej stráže a zástupcov kancelárie Verejného ochrancu práv.

Cieľom navrhovanej právnej úpravy je upraviť zásady pohybu a možnosti vzájomného kontaktu odsúdených navzájom a odsúdených s inými osobami, určovanie a zmenu stupňa stráženia, práva a povinnosti osôb vo výkone trestu odňatia slobody, disciplinárnu zodpovednosť, výkon trestu odňatia slobody osobitnými kategóriami odsúdených, akými sú napr. matky s deťmi, a špecializovaným výkon trestu odňatia slobody, je dosiahnuť čo najvyššiu formu efektivity humanizácie výkonu trestu odňatia slobody.

V záujme dosiahnutia uvedeného cieľa sa navrhuje úprava pravidiel určovania stupňa stráženia a zmeny stupňa stráženia, práv odsúdených týkajúcich sa ubytovania, kde sa precizujú minimálne štandardy pre osobnú obytnú plochu, odievania, vecí osobnej potreby odsúdených, návštev aj videonávštev, korešpondencie, telefonovania a styku s advokátom a inými osobami. Systém ukladania disciplinárnych trestov sa dopĺňa o pravidlo postihu pri súbehu viacerých disciplinárnych previnení. Skracuje sa dĺžka neprerušeného výkonu postupne uložených disciplinárnych trestov umiestnenia do cely disciplinárneho trestu alebo do samoväzby a predlžuje sa doba, po uplynutí ktorej môže obvinený vykonať zvyšok nevykonaného disciplinárneho trestu. Odstraňuje sa problém s faktickým režimom samoväzby u mladistvých (samoväzba je v prípade mladistvých neprípustná) vznikajúci pri ukladaní disciplinárneho trestu celodenného umiestnenia do cely disciplinárneho trestu a v súlade s odporúčaniami Výboru CPT sa vypúšťa povinnosť lekárov potvrdzovať možnosť výkonu disciplinárnych trestov. S ohľadom na cieľ predkladanej právnej úpravy sa tiež navrhuje úprava výkonu trestu matiek s deťmi a precizujú sa ustanovenia týkajúce sa výkonu trestu na otvorenom oddelení a špecializovaných oddieloch, napr. nástupnom oddiele, oddiele doživotných trestov a upravuje sa výkon ochranného liečenia vykonávaného počas výkonu trestu odňatia slobody a ochranného liečenia a detencie všeobecne.

 Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona predpokladá negatívny vplyv na rozpočet verejnej správy, pozitívny vplyv na manželstvo, rodičovstvo a rodinu a pozitívny sociálny vplyv. Návrh zákona nebude mať vplyv na podnikateľské prostredie, na informatizáciu spoločnosti, na služby verejnej správy pre občana a ani na životné prostredie.

Dátum účinnosti návrhu zákona sa s ohľadom na dĺžku jednotlivých štádií legislatívneho procesu navrhuje od1. júla 2023, okrem ustanovení týkajúcich sa určovania stupňa stráženia a zmeny stupňa stráženia a obligatórneho umiestňovania odsúdených do otvoreného oddelenia, ktoré nadobúdajú účinnosť 1. januára 2024 a ustanovení vzťahujúcich sa na ochranné liečenie a detenciu, ktoré nadobudnú účinnosť dňom vyhlásenia v Zbierke zákonov Slovenskej republiky z dôvodu vecnej súvislosti predmetných ustanovení s otvorením Detenčného ústavu v Hronovciach k 1. marcu 2023.

Návrh zákona bol predmetom riadneho medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.